Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om nittende ændring af Rådets direktiv 76/769/EØF for så vidt angår begrænsning af markedsføring og anvendelse af visse farlige stoffer og præparater (azofarvestoffer)"

(2000/C 204/18)

Rådet besluttede den 10. april 2000 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Alma Williams til ordfører. Sektionen vedtog sin udtalelse den 5. april 2000.

Det Økonomiske og Sociale Udvalg vedtog på sin 373. plenarforsamling af 24. og 25. maj 2000, mødet den 25. maj, følgende udtalelse med 73 stemmer for, ingen imod og 1 hverken for eller imod.

1. Indledning

1.1. Dette forslag fra Kommissionen om markedsføring og anvendelse af visse farlige stoffer vedrører såvel forbrugernes som arbejdstagernes sundhed og sikkerhed. Formålet er primært at beskytte menneskers sundhed ved at forbyde brugen af farlige azofarvestoffer, således at tekstiler og læderartikler, som er farvet med disse, ikke længere markedsføres. Nogle af de mest sårbare forbrugergrupper, navnlig gravide kvinder og småbørn, kommer i berøring med en række af disse produkter, som f.eks. legetøj, tøj og sko.

1.2. Forslaget udgør endnu en sikkerhedsændring af det eksisterende direktiv om farlige stoffer(1), og til teksten hører en række tekniske bilag.

1.3. Forslaget understreger ligeledes betydningen af harmonisering på det indre marked. Eftersom nogle medlemsstater allerede har indført begrænsninger i markedsføringen og anvendelsen af visse kræftfremkaldende azofarvestoffer, er der påtrængende behov for en samordnet, fælles indsats for at tilvejebringe en EU-lovgivning, som kan sikre en harmonisering, der også skal gælde for ansøgerlandene.

1.4. Forslaget skal også ses i sammenhæng med Verdenshandelsorganisationens krav; dette indebærer, at enhver begrænsning i brugen af azofarvestoffer skal begrundes med klart påviste risici for forbrugerne.

2. Baggrundsoplysninger

2.1. Azofarvestoffer (såvel farver som pigmenter) er de mest anvendte organiske farvestoffer. De indeholder alle mindst én azo-forbindelse. Når denne azo-forbindelse nedbrydes i kroppen, kan den frigive den tilsvarende aromatiske amine. Forslaget forbyder derfor ikke alle azofarvestoffer, men udelukkende de opløselige azofarvestoffer, som ved nedbrydning eller spaltning kan frigive en af de 21 listede aminer, som er kræftfremkaldende. De fleste azo-pigmenter berøres ikke, fordi de stort set er uopløselige og derfor ikke spaltes under normale forhold.

2.2. Azofarver er særdeles effektive til farvning af en lang række artikler som f.eks. visse typer handsker, tasker, stolebetræk, fodtøj og remme lavet af læder samt beklædningsgenstande, sengelinned, hatte, legetøj og endda parykker fremstillet af tekstiler.

2.3. Efter at man er blevet klar over risikoen ved bestemte azofarvestoffer, er disse i vid udstrækning blevet erstattet med andre farvestoffer (herunder andre azofarvestoffer), skønt disse alternativer ofte er dyrere. Man er nået langt med denne udskiftning i EU, men knap så langt i visse andre lande.

2.4. Nogle medlemsstater har allerede forbudt visse azofarvestoffer i deres lovgivning, og dette har ansporet Kommissionen til selv at tage affære. Den har igangsat undersøgelser, der omfatter en risikovurdering, en costbenefitanalyse og en undersøgelse af virkningerne af et forbud i leverandørlandene. Endvidere afgav Den Videnskabelige Komité for Toksicitet, Økotoksicitet og Miljø (CSTEE) den 18. januar 1999 en udtalelse, hvori den konkluderede, at brugen af visse azofarvestoffer gav anledning til bekymring. Og i marts 1999 afgav arbejdsgruppen om begrænsning af markedsføring og brug af farlige stoffer og præparater en positiv udtalelse om Kommissionens forslag om at forbyde farlige azofarvestoffer. Gruppen foreslog også afprøvningsmetoder til godtgørelse af, at lovkravene er opfyldt.

3. Generelle bemærkninger: ØSU's opfattelse

3.1. Direktiv 76/769/EØF om visse farlige stoffer er efterhånden blevet ændret mange gange, og det er blevet vanskeligt at bruge. Kommissionen bør derfor snarest muligt omstrukturere og opdatere hele basisdirektivet.

3.2. ØSU bakker op om Kommissionens forslag. Det erkender, at hovedvægten ligger på beskyttelse af menneskers sundhed, hvilket involverer både forbrugere og arbejdstagere. Det er imidlertid tænkeligt, at arbejdstagerne er udsat for den største risiko i forbindelse med forarbejdningen af produkter, som indeholder de potentielt farlige azofarvestoffer, fordi de udsættes for stofferne dels i længere perioder, dels hyppigere og muligvis også i større koncentrationer. ØSU anbefaler derfor, at der gennemføres særlige foranstaltninger i selve virksomhederne.

3.3. ØSU henleder opmærksomheden på, at virksomhedernes ledelse bør føre journaler over arbejdstagere, som allerede kan være ramt af uheldige følgevirkninger af farlige azofarvestoffer eller risikerer at blive det på et tidspunkt i fremtiden, idet der tages højde for direkte årsagssammenhænge.

3.4. ØSU er også bekymret for brugen og fremstillingen af disse potentielt farlige azofarvestoffer i lande i Den tredje Verden, hvor sikkerhedsnormerne ikke nødvendigvis er lige så høje som i EU. For det første går denne bekymring på beskyttelsen, uddannelsen og informeringen af arbejdstagerne. For det andet går den på importen til EU af forbrugerprodukter, som stadig fremstilles under anvendelse af farlige farvestoffer. I Fjernøsten og Afrika kan azofarvestoffer f.eks. benyttes og fremstilles på helt lokalt plan uden nogen som helst kontrol, produktionsstatistikker og officiel angivelse af, hvilke typer farvestoffer der er blevet brugt.

3.5. ØSU slår derfor til lyd for striks kontrol, effektivt tilsyn samt stikprøveudtagning i forbindelse med enhver tredjelandeimport af såvel indfarvede produkter som selve farvestofferne straks ved ankomsten til EU.

3.5.1. ØSU appellerer også til Kommissionen om at bede medlemsstaterne om inden for rammerne af Verdenshandelsorganisationen og ILO at foreslå et forbud mod fremtidig fremstilling af farlige azofarvestoffer.

4. Særlige bemærkninger

4.1. Forslagets anvendelsesområde

4.1.1. Anvendelsesområdet bør defineres klarere.

4.1.2. I andet afsnit i Begrundelsens pkt. 2 hedder det udtrykkeligt, at "kun opløselige azofarvestoffer ... udgør en sundhedsrisiko ...; azofarver, der pr. definition er opløselige, og en meget lille andel af azopigmenterne, som også er opløselige. Eftersom sådanne pigmenter ikke er risikovurderet, er de ikke omfattet af bestemmelserne i dette direktiv ...".

4.1.3. Der sondres i det foreliggende forslag ikke klart mellem opløselige azofarvestoffer og uopløselige azopigmenter. Teksten bør derfor formuleres tydeligere.

4.2. Artikel 2

4.2.1. Artiklen indeholder to alternative datoer for medlemsstaternes vedtagelse af bestemmelserne. I betragtning af lovgivningsprocessen på såvel EU- som nationalt plan ligger de begge urealistisk nært ude i fremtiden. Anvendelsen bør berammes til to år efter direktivets ikrafttræden.

4.3. Bilag

4.3.1. Tabel 1, anden kolonne: på engelsk indledes der korrekt med "Azodyes". På en række andre sprog er sondringen mellem azofarver og azofarvestoffer gået tabt. Kommissionen bør derfor gennemgå alle sprogversioner for at sikre, at direktivets intention er fulgt.

4.4. Bilag B: Analysemetoder

4.4.1. Bilagets analysemetoder er kopieret fra én enkelt medlemsstat. Der har været visse problemer med disse metoders reproducérbarhed. De er derfor blevet evalueret i medfør af MTI (Measurement, Testing and Infrastructure)-programmet under det 4. forskningsrammeprogram, og man er ved at fastlægge forbedrede metoder. Metoderne i forslaget bør derfor erstattes med EU-metoder, så snart disse ligger endeligt klar.

Bruxelles, den 25. maj 2000.

Beatrice Rangoni Machiavelli

Formand for

Det Økonomiske og Sociale Udvalg

(1) 76/769/EØF, EFT L 262 af 27.9.1976, s. 201.